**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL FIKSUOTŲ PAJAMŲ MOKESČIO DYDŽIŲ, TAIKOMŲ ĮSIGYJANT VERSLO LIUDIJIMUS 2013 METAIS VYKDOMAI VEIKLAI, PATVIRTINIMO“**

**PROJEKTO**

**1. Sprendimo projekto esmė, tikslai ir uždaviniai.**

Nustatyti veiklos, kuria gali būti verčiamasi turint verslo liudijimą, fiksuotus pajamų mokesčio dydžius 2013 metams.

**2. Projekto rengimo priežastys ir kuo remiantis parengtas sprendimo projektas.**

Pagal Lietuvos Respublikos gyventojų pajamų mokesčio įstatymo (toliau - GPMĮ) nuostatas savivaldybių tarybos nustato fiksuoto dydžio pajamų mokestį už pajamas, gautas iš veiklos, kuria verčiamasi turint verslo liudijimą. Pagal GPMĮ nuostatas fiksuoto dydžio pajamų mokestis už išduodamus verslo liudijimus negali būti mažesnis už pajamų mokestį, apskaičiuotą nuo dvylikos minimaliųjų mėnesinių algų, galiojančių mokestinio laikotarpio, einančio prieš mokestinį laikotarpį, kuriam įsigyjamas verslo liudijimas, spalio 1 dieną, ir pritaikius pajamų mokesčio tarifą, galiosiantį to mokestinio laikotarpio, kuriam įsigyjamas verslo liudijimas, sausio 1 d., t.y. 1530 Lt (850 Lt x 12 mėn. x 15 proc.).

Pagal GPMĮ nuostatas savivaldybių tarybos taip pat turi teisę nustatyti mažesnį fiksuotą pajamų mokestį asmenims, įsigyjantiems verslo liudijimą verstis verslo liudijime nurodytos rūšies veikla visoje Lietuvos Respublikoje, išskyrus Alytaus, Kauno, Klaipėdos, Palangos, Panevėžio, Šiaulių, Vilniaus miestų savivaldybių ir Marijampolės bei Neringos savivaldybių teritorijas.

Atkreiptinas dėmesys, kad nustatytas mažiausias fiksuoto dydžio pajamų mokestis - 1530 Lt yra metinis mokestis. Pagal LR Vyriausybės 2011 m. spalio 27 d. nutarimą verslo liudijimai išduodami pageidaujamam kalendorinių metų laikotarpiui, bet ne ilgiau kaip kalendoriniams metams ir ne trumpiau kaip 5 dienoms, išskyrus prekybos verslo liudijimus, kuriuos galima įsigyti vienai arba kelioms dienoms ir mokėtinas pajamų mokestis apskaičiuojamas proporcingai verslo liudijimo galiojimo laikotarpiui.

Pagal GPMĮ nuostatas savivaldybių tarybos turi teisę nustatyti mažesnį fiksuotą pajamų mokestį:

- socialiai remtinoms gyventojų grupėms (asmenims, sukakusiems pensijos amžių, neįgaliems asmenims ir kt.);

- asmenims, įsigyjantiems verslo liudijimą verstis tradicinių amatų veikla;

- asmenims, kurie laikotarpiu, kuriam įsigyjamas verslo liudijimas, gauna su darbo santykiais ar jų esmę atitinkančiais santykiais susijusių pajamų.

Valstybinės mokesčių inspekcijos (toliau – VMI) duomenys apie Klaipėdos miesto savivaldybėje išduodamus verslo liudijimus, už išduodamus verslo liudijimus gaunamas pajamas ir suteikiamas lengvatas:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rodiklis** | **2010 m.** | tame skaičiuje | | **2011 m.** | tame skaičiuje | | **2012 m.** | tame skaič. |
| I pusm. | II pusm. | I pusm. | II pusm. | I pusm. |
| Gyventojų skaičius, ėmęs verslo liudijimus | 3694 |  |  | 3875 |  |  | 3389 |  |
| **Mokėtina suma, tūkst.Lt** | **1178,5** | 804,6 | 373,9 | **841,8** | 563,2 | 278,6 | **885,1** | 652,7 |
| Gyventojų skaičius, ėmęs verslo liudijimus su lengvatom | 2924 |  |  | 3039 |  |  | 2654 |  |
| Lengvatų suma, tūkst.Lt | **696,4** | 478,9 | 217,5 | **341,5** | 236,3 | 105,2 | **482,3** | 362,9 |

GPMĮ 38 straipsniu nustatyta, kad fiksuoto dydžio pajamų mokestis už pajamas, gautas iš veiklos, kuria verčiamasi turint verslo liudijimą, įskaitomas į tos savivaldybės, kurios teritorijoje yra išduotas verslo liudijimas, biudžetą, todėl sprendimo projektu siūloma nustatyti mažesnį 1000 Lt fiksuotą pajamų mokesčio dydį asmenims, įsigyjantiems verslo liudijimą verstis visoje Lietuvos Respublikoje, išskyrus Alytaus, Kauno, Klaipėdos, Palangos, Panevėžio, Šiaulių, Vilniaus miestų savivaldybių ir Marijampolės bei Neringos savivaldybių teritorijas.

**3. Kokių rezultatų laukiama**.

Siekiant, kad gyventojai ir toliau vystytų smulkųjį verslą su verslo liudijimais, sprendimo projektu siūloma Klaipėdos miesto savivaldybės teritorijoje 2013 metams pagal GPMĮ nuostatas nustatyti mažiausius fiksuoto pajamų mokesčio dydžius visoms veiklos rūšims, t.y. 1530 Lt ir suteikti 50 proc. fiksuoto dydžio pajamų mokesčiui galimas lengvatas socialiai remtinoms gyventojų grupėms ir kitiems įstatymu numatytiems asmenims.

**4. Sprendimo projekto rengimo metu gauti specialistų vertinimai.**

Sprendimo projektas suderintas su Tarptautinių ryšių, verslo plėtros ir turizmo skyriaus bei Teisės skyriaus specialistais. Sprendimo projekto priedai (pajamų mokesčio dydžių ir lengvatų sąrašai) parengti pagal VMI rekomenduojamas formas.

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai**.

Prognozuojama, kad 2013 metais už išduodamus verslo liudijimus Klaipėdos miesto savivaldybėje gali būti surinkta apie 1 mln. Lt gyventojų pajamų mokesčio.

**6. Lėšų poreikis sprendimo įgyvendinimui.**

Sprendimo įgyvendinimui papildomų lėšų poreikio nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – 2013 metų mokestiniam laikotarpiui nustatytas fiksuoto dydžio pajamų mokestis, kuris bus sumokamas į savivaldybės biudžetą įsigyjant verslo liudijimus, taip pat nustatytos lengvatos socialiai remtinoms asmenų grupėms.

Neigiamų pasekmių nenustatyta.

**PRIDEDAMA**:

1. VMI prie LR finansų ministerijos 2012-07-20 raštas Nr. (18.23-31-1)-R-6360, 1 lapas;

2. LR gyventojų pajamų mokesčio įstatymo 6 str. išrašas, 2 lapai.

Skyriaus vedėja Jolanta Uptienė

Jolanta Uptienė, tel. 39 60 13

2012-10-19